 የሲሼልስ ፕሬዚዳንት፣ በ2 ሳምንት ስልጣን እለቃለሁ አሉ 
 “ህገ-መንግስቱን በማክበር ለተተኪው ስልጣን የምለቅበት ጊዜ ላይ ነኝ”   ላለፉት 12 አመታት ሲሼልስን የመሩት ፕሬዚዳንት ጄምስ ሚሼል ከወራት በፊት የተደረገው የአገሪቱ ህገ መንግስታዊ ማሻሻያ የስልጣን ዘመናቸው ማብቃቱን የሚያረጋግጥ ከመሆኑ ጋር በተያያዘ፣ በሁለት ሳምንታት ጊዜ ውስጥ ስልጣን እንደሚለቁና ለተተኪው እንደሚያስረክቡ ማስታወቃቸውን አጃንስ ፍራንስ ፕሬስ ዘገበ፡፡የ72 አመቱ ፕሬዚዳንት ጄምስ ሚሼል ባለፈው ማክሰኞ በአገሪቱ ብሄራዊ የቴሌቪዥን ጣቢያ ባደረጉት ንግግር፣ ለ12 አመታት አገሪቱን አስተዳድሬያለሁ፤ አሁን ህገ-መንግስቱን በማክበር ስልጣኔን ለተተኪው መሪ የማስረክብበት ጊዜ ነው፤ አዲሱ መሪ ሲሼልስን ወደቀጣዩ የልማት ምዕራፍ ያሸጋግራታል ብዬ አምናለሁ ሲሉ መግለጻቸውን ዘገባው አስታውቋል፡፡ ከዚህ በፊት መምህር ሆነው ያገለገሉት ፕሬዚዳንቱ፤በሚያዝያ ወር 2004 በምክትል ፕሬዚዳንትነት ወደ ስልጣን መምጣታቸውንና ከ2014 እስካሁን በፕሬዚዳንትነት እየሰሩ እንደሚገኙ የጠቆመው ዘገባው፣ ባለፈው ታህሳስ ወር ላይ በተደረገው ምርጫ አሸንፈው ለሶስተኛ የስልጣን ዘመን አገሪቱን መምራት መቀጠላቸውን ገልጧል፡፡ባለፈው ሚያዝያ ወር ላይ የአገሪቱ ብሄራዊ ምክር ቤት የፕሬዚዳንትና የምክትል ፕሬዚዳንትን የስልጣን ዘመን ሁለት ዙር ብቻ እንዲሆን መወሰኑ፣ ባለፈው አመት ሁለተኛ የስልጣን ዘመናቸውን የጨረሱትን ፕሬዚዳንቱን ስልጣናቸውን እንዲለቁ መነሻ እንደሆናቸውም ዘገባው አስታውቋል፡፡ ፕሬዚዳንቱን በመተካት አገሪቱን የመምራት ስልጣኑን የሚረከቡት፣ በአሁኑ ወቅት የሲሼልስ ምክትል ፕሬዚዳንት የሆኑት የ54 አመቱ ዳኒ ፋኦሬ እንደሚሆኑም ዘገባው አክሎ ገልጧል፡፡